gentaiscool/nusaparagraph_topic huggingface dataset:
Todik sereng etemmoen neng depor, todik riyah sangat ekeperloagih mon amassak. Todik gunanah gebey ngombik otabe motong bahan kakanan. Todik egebey deri besseh se tajem. Selaen bessenah todik bedeh jughen begiyen se gebey negghuk todik riyah, biasanah guk-tegghuk'ennah deri kajuh, plastik otabe bahan se lok tajem. Setiyah le bennyak macem ben merk todik se ejhuwel, molaen deri se tak andik merk se argenah ngodeh sampe se merkkah larang neng pasaran. Macemmah todik setiyah bidheh, gebey ngerrak deging, ngombik sampek motong bueh ben sayur. Todik riyah sereng karattan ben tompol, mangkanah makle lok tompol ben karattan bessenah todik riyah kodhu erabet ben sereng e gengseh. 

Topic: food & beverages
Benyak cara oreng bisa olleh resep kakanan. Salah sittongah dheri ngangghuy aplikasi resep kakanan nyamanah Cookpad. Aplikasi ariyah engak media sosial facebook. Beng sebeng oreng bisa upload resep dhibi' ben bisah nyareh resep beh oreng laien kiyah. Se malebur polanah benyak dheri resep ariyah eghebey oreng biasah engak ibu rumah tangga se ghun dhujen amassak. Benni resep dheri chef terkenal. Polanah resep dheteng deri oreng biasah, carah ben bahan-bahanah biasanah sabedenah. Tak engak resep dheri chef se biasanah benyak ben ribet. Resep ning Cookpad biasanah simpel ghun ngangghuy bahan se bede e depor ben ghempang ebelih ning pasar-pasar. Sittong menu kakanan biasanah bede lebbi deri sittong oreng se posting ressep beh. 

Topic: food & beverages
Teppak bisnis e delem keadaan gheggher ben ekonomi lok bhagus, hedeh kodhu sadar jelas. Lok usa ngomong dek abek eng dhibik ben odik neng bebenah jeng bejeng masa masa jayanah hedeh, Mangkanah mon bisnis teppak rogi, hedeh kodhu ngelakonen beberempah cara. Pertama, potong anggaran se lok parloh. Coba pertimbangaghi pole pengeluaran otabeh anggaran se lok pateh penting. Misallah lambek ampo ngakan dek restoran, setiah sareh alternatif laen misallah ngakan neng warteg. Keduek, jhek gengsi ghebey mentah bhentoan. Rata rata oreng se lambek eng soghi terus dheddhih mesken, gengsi ghebey mentah bhentoan dek oreng laen marghenah ngerassah abek eng ghik mampu.

Topic: business
Lagghuh jiah tang keluarga mutusaghi ghebey mangkat dek pantai neng Ancol. Kami le abit lok akelenjer tebhenah kami ngerassah cek bhunganah. Sang le attol neng pantai, kami dhulih nyewa tenda ben molaen nyiapaghi perlengkapan ghebey amaen neng pantai. Kami para nak-kanak antusias sarah ben legghis mukkak en-maenan se e ghibeh. Kami kiah ngibeh beberempah kakanan ben enoman ghebey ngancaen ngakan siang neng pantai. Suasana sajen lebur teppak kami en-maen neng paser, ajhemor, ben arenang neng tasek. Ghebey penutup kami kiah nikmatin pertunjukan panggung se e tampilaghi neng pantai. Kami keleburen sarah teppak nyeling pertunjukan jiah. Sorenah kami mole teppak areh le parak compet.

Topic: leisures
Compok'en Lely bedeh neng Bangkalan, dhina riyah Lely terro amaen dek mbak'en se bedeh e Malang. Sa amponnah pametden dek reng sepponah, Lely pas mangkat bik-dibik'en. Lely kodhu nyabreng tasek mon entar dek Jebeh, margenah jiyah Lely pas numpak Kapal Ferry korang lebbi setengah jam. Semarenah kapal asander dek Pelabbuhen Perak, Lely entar dek terminal bis se kennenggah lok jeuh. Mon entar dek Malang, deri Terminal Perak numpak bis pas toron e Terminal Bungurasih kaangghuy agenteh bis pole se tojhuwannah entar dek Malang. Biasanah Lely numpak bis patas mon entar dek Malang. Korang lebbi ajhelenan numpak bis deri Perak, Sorbejeh dek Malang mon lebet tol coman tellok jam. Bis se mangkat deri Terminal Bungurasih degghik depak'en dek Terimal Arjosari Malang.

Topic: leisures
TV LED ajiah televisi se ngangghuy teknologi diode se bisa mancaraghi cahaya teppak eng olle arus bias maju (forward bias), se artenah LED bisa mancaraghi cahaya mon e berrik tegangan listrik bik konfigurasi forward bias. LED e ghebey male lebbi efisien mon ngeluaraghi cahaya. Ghebey olle emisi cahaya neng semikonduktor, doping se e angghuy jiah galium, arsenik, ben fosfor. jenis doping se bhidheh ngaselaghi bernah cahaya se alaen kiah. Teppak setiah na bernah cahaya LED se bennyak ajiah bernah mera, koneng, ijo. LED bernah bhiruh cek langkanah. Saongghunah LED TV ajiah pengembangan deri teknologi LCD TV, e dimmah jenis TV LED jiah ngangghuy teknologi LED Backlight ghebey ngehenteh cahaya fluorescent.

Topic: technology
M. Quraish Shihab bada se ngeccap Syiah ban sessat. Tape cramana engko' pagghun senneng. Maske tamaso' keyae se bannya' eyonjhang neng tipi, M. Quraish Shihab andi' elmo bannya'. Otamana elmo hadis. Elmo se ekaandi' ajiya eghuna'aghi ka na' potona. Oreng lakar bhidha se dimma se ghu-ongghu ngarte ka aghama ban oreng se dhu'-leddhu' mon acaca aghama. Settong duwa' bi' Gusdur. M. Quraish Shihab areya orengnga tennang ngadhebbhi odi'. Ibadana jha' tanya'aghi mon oreng kanta arowa. Tebbel imanna bisa masalamet ghu'-agghu' neng akheraddha. Orengnga sabbhar. Mon acaca alos ban macellebbhan ka ate. Pa-apa eghattong kabbhi ka Pengeran. Sanajjan bada kabhar ni-banni Quraish Shihab ta' toman nyangghemme jiya se malebur.

Topic: religion
Cedera to'ot jiah sala sittong hal se parloh kita hindaraghi sebisa mngkin. Polanah cedera to'ot jiah nimbulaghi rassah nyeri neng to'ot se ngebey kita sossa agerak tebhenah lok bisa ngelakonen kegiaten reh seareh. E lansir deri laman Rebound Orthopedics & Neurosurgery, sala sittong jenis cedera to'ot se paleng sering kejadien jiah keseleo. Ligamen otabeh jaringan ikat neng to'ot dheddhih begien se e kennengen dampak polanah kondisi riah. Ligamen jiah jaringan ikat se fungsinah ghebey ngehubungaghi tolang. Kondisi keselio jiah biasa e marghein aktivitas olahraga kadik bola voli otabeh bola basket se mungkinaghi kita ghebey mendarat bik cara se sala tebhenah nyebabaghi to'ot keseleo.

Topic: sports
Melanah alat olahraga neka kan lakar la larang ghi manabi melleh, napah pole alat se re' berre' jareya se maghabay kita neka kodhu ngaloaren pesse se rajeh. Pan saponapan oreng kodhuna bisa oneng apah se e ka bhutoh ban apah olahraga se daddhi favoriddeh ban sasoai lakar sareng kabutoannah. Misallah neka, manabi sampeyan lakar la terro olahraga se ngangka' beban berarti sampeyan kodhu melleh barbel se eka'dhimmah hal jareyalakar la cocok sareng apah se ekaparlo sampeyan. Namong, manabi sampeyan keng butoh cak loncak an misallah ban butoh karet tale, manorot kulah ghi tingghal ngebey bein jha' mode ban ghempang ngebeyyeh daipada melleh.

Topic: sports
Acaca bakso pagghun ngalennyer ban sapa se ta' senneng kak kakanan pentol se bada kowana reya. Anga', rassna se seddha' ban makennyangan ka tabu' reya kakanan se bada e man-dimman. Bada se eyeddherraghi ban bada se mokka' barung. Bagina dhaghang kakanan ta' bu-ambu aghabay se ni-ani. Contona Bakso se biyasana pentolla bungkol setiya bada cem-macem. Dhaghang Dhisa pada ta' enda' kala. Contona E Dhisa Mapper Kecamatan Proppo Kabupaten Pamekasan bada se nyamana Bakso Viral se ejhuwal Baksona pada maso se laen keng pentolla abento' tompeng, pentol ghulung, pentol celleng. ghun aoba roba arghana larangan dari se biyasa. Biyasana bakso arghana 12.000 mon la laen pas 15.000.

Topic: food & beverages
Negghu film ye salah settong kalakoan e bakto kosong otabe prei tade` kalakoan pa apa. Biasana mun ta` emak-emak se ta` endi` emok otabe bujangan se pas terro nengghua film. Film riya salah settong hiburan ben kasennengan oreng. Para` kabbhi oreng ye senneng nengghu film. Appapole filmma bede bauna percintaan otabe lawak. Ye aslina cem macem, bede se senneng ka horor, aksi, kerajaan, ben laenna. Mun la nengghu film bhagus otabe e sennengnge oreng ruwa ta` enga` ka bakto, bisa sampe` kataghian kiya. Pas lempo alalakon. Kadhang ye alalakon sambi negghu film otabe sinetron e TV. ma` le ta` sompek, kadhang ye sampe` heboh kiya.

Topic: leisures
Caranah nyegghe cedera lutut jjiah mon e kutip deri laman Gombera orthopedic & Sport medicine, bedhe beberempah cara. Pertama, Mertahanaghi berrek bhedhen se sehat. Kelebbiyen berrek bhedhen bis anamba beban se kodhu e pikul bik to'ot ben nimbulaghi resiko cedera. Keduek, ngelakoen pemanasan ben pendinginan teppak apede. Benyak macem gerakan pemanasan ben pendinginan se bisa ngebhentoh ghebey ngeregangaghi otot. AJiah bisa ngorangen ketegangan otot se bisa noronaghi resiko cedera. Ketellok, pekuat to'ot bik ngelakonen bennyak lateyan se nguataghi to'ot. Empak, kodhu te ngateh polanah bennyak jenis olahraga se andi resiko tegghi dek cedera to'ot. Selalu tengateh ben angghuy pelindung to'ot ben se patu se mendukung mon bisa e setiap olahraga se resiko bik cedera to'ot.

Topic: sports
Bannya' se nyala'aghi jha' hape areya dhaddhi parkarana bannya' oreng se dhaddhi jhuba'. Lakar ta' sakone' oreng se ecapo' gantengnga mamfaaddha hape se eyangghuy neng dalem odi'. Bannya' oreng aghantong arebbhanna ka hape, ka bharang se ghun bisa etegghu' tanang tape andi' mamfaat se bannya'. Mamfaat se bisa asambhung otaba bisa maandi' taretan jhau. Ta' kobater ajhalan jhau polana ta' bisa eyajhak arembhak. Tape lakar bhender, koca'en reng penter jha' hape areya dhaddhi calana manossa ta' bisa bannya' along-polong ban alako se lakar asli dari alamma. Sowara se kalowar lakar asli dari colo', banne dari hape pole. Hape se majhau manossa dari kaodi'an aslina.

Topic: technology
Terrong ajiah kak-bhungka'an kakanan se e tanem ghebey buwenah. Asal usul budi dayanah bedeh nneg begien laok ben temor Asia kabit jheman prasejarah, tapeh ghik bhuruh e kenal e dhunnyah Berek lok lebbi awal deri sekitar taon 1500. Buwenah andik bennyak bernah, otamanah bungoh, ijo, ben pote. Catetan atoles se pertama soal terrong e temmoen neng delem Qí mín yào shù, sittong karya tanehTiongkok konah se e toles taon 544. Bennyak eng nyamah bhasa Arab ben Afrika Dejeh ghebey terrong bik korangah nyamah Yunani ben Romawi metaoh jhek kak-bhungka'an riah e ghibeh masok dek dhunnyah Berek lebet kawasen Tasek Tengnga bik bhangsa Arab teppak awal Abad Pertengahan.

Topic: food & beverages
Manabi sampeyan preien bisa sampeyan esseen re saarennah neka sareng hal se positif ban ghaduwan manfaat ghabay panjennengan tor oreng Laen. Bhakto luang Se ekaarep oreng bannyak neka jarang oreng olleen kacoali manabi lakar sampeyan ngakak cuti dhari kalakoan. Hal se bisa e lakone teppa'preien engghi jariya sala settong Ngalakone hobi otaba Kabiasaan anyar se ghaduwan manfaadhin ngebey kerajinan se bisa mabadhi penghasilan tambahan. Otaba ajher a massak tour ngebey bisnis anyar. Bannyak loh oreng sukses dalam bidang bisnis amargha tak sengaja ngalakone hal se Lok Toman ekelakoh e Bhakto luanggah ban katerrosan sampe'samangken amargha la ampon daddhi penghaselan tambaan se bisa ngontongaghin. Nah, daddhi boleh sampeyan ghaduwan Bhakto ghebey ajher hal se anyar ?

Topic: leisures
Langkah pertama se bisa e lakonen mon memori hp pol jiah kodhu ngapus aplikasi se jarang e angghuy. Cara ngebherseen memori internal pol se pertama bisa nyortir kammah se sekeranah aplikasi lok e angghuy pole. Ajiah bisa e lakonen dengan cara mukkak pemasangan otabeh uninstall aplikasi lebet menu Settings, terus pele opsi Apps > Manage Apps. Mon terro nyortir aplikasi e dhesarin okoran, bisa mele opsi Sort by Usage Storage. Lok cuma aplikasi, pengguna kiah bisa ngebherseaghi memori internal bik ngosok berkas Trash otabeh sampah se bedeh neng File Manager. Semarenah jiah, memori hp bisa bebas der aplikasi otabeh berkas berkas se le lok e angghuy pole.

Topic: technology
Bungkanah kates riyah tegginah 5-10 meter. Kates riyah taneman selaen buenah se bisa ekakan, deun bik kembengah kiyah bisa ekakan.Taneman kates riyah bedeh gettanah se cekkak dek tangan. Kates riyah mon gilok massak bernanah biruh, mon le mateng semmo koneng. Rassanah manes deging buenah lembuk, neng delem buenaah bennyak biginah celleng bunter. Mon deun ben kembengah kates riyah rassanah paek keng sereng egebey gengan bik oreng. Kates riyah tombunah cepet ben buenah cepet kiyah massak'en. Kates riyah argenah ngode e pasar ben pole bennyak manfaat ngakan kates riyah. Misallah kates riyah andik vitamin A ben C se beccek gebey kolek ben matanah manossah. 

Topic: food & beverages
Bhakto ghi' jhaman kuliah kaula neka lakar hobi sarah ngedit foto ban laen sebagiah. Akherrah settong bhakto kulah terro ngobange kamera neng sala settong toko kamera se badha neng SOrbhaja. Kulah teppak jareya mangkat teng petteng jlimet ruah parak ojennah sareng tang kancah. Kulah ngobange se merek Canon ghabay pemula ghellun. Lastareh jareya langsong lah mangkat dha' kennengah. Depak dhissah kaula atemmoh sareng salessah ban e jhellas aghin tong settong edheng masing-masing merek tor typennah ruah. Kulah la ghu' ongghu' bein sebab nengale regghana neka ternyata lok cokop dha' tang kantong. ban pole kaula neka lakar lok kuat sarah manabi melleh sareng reggha se fantastis kadhi jareya, akherrah borong.

Topic: technology
Manabi enga' dhabuannah Kotbah berarti sampeyan kodhu emot sareng Khotbah terakherrah Rosulullah SAW teppak neng Arafah. Rosulullah nyampaiaghin khutbah terakher se aesse wasiat wasiat Rosulullah se ka'dhimmah badha kaedhannah sareng parentannah Allah SWT ban ibadannah epon. Ban benne dhari paneka jughan namong dhari acem macem wasiat antara epon sataretanan antar ommat moslem, panghaposan riba, larangan saleng ngadzalimin, ngapos aghin sa dhusah todus, hubungan lakeh bineh, ghu' tegghu'eng ajharan aghama sareng kaedah kaedah ajharan aghama se akacah ka hadist ban al quran. melanah daddhi khotbah se terakher kalennah jareya, essenah epon cokop lengkap amargha pesen pesen ka'dhintp e areb aghin bisa madaddhi katerrosan ban e lanjud aghin sareng para olama-olama ban kaum mukminin.

Topic: religion
Kegiaten riah abentuk peringatan areh rajeh islam delem rangka ngerayaaghi areh lahirreh kanjeng Nabi Muhammad SAW otabeh molodhen. Tema kegiaten riah dhibik ajiah "ningkataghi kecintaan dek Nabi Muhammad SAW". Bektonah e areh Jum'at, tangghel 9 November 2019 kol 8 lagghu sampe mareh. Kennengah neng aula MAN Bhengkalan. Susunan acaranah ajiah pembukaan, istigosah, mecah ayat suci Qor'an, bedeh sambuten deri ketua panitia ben kepala sekolah, mahallul qiyam, penampilan sholawet banjari deri bekkelah siswa, pengajhien deri Bu Nyaeh Hj. Endang deri Tambhek Bherres, ben penutup arobeh dhuweh. Kegiaten ariah e esse'en bik acara keaghemaan arobeh sholawet. Selaen jiah, e delem kesempaten kegiaten riah kiah e esse'en bik pembegien hadiah Class Meeting.

Topic: religion
Engkok akuliah neng sala sittong perguruan tegghi negeri neng Sorbhaja. Engkok ngekos neng sekitarrah tang kampus. Sorbhaja jiah cuacanah panas sarah, apah pole mon yang siang, akkdik e obbher. Sabbhen mole akuliah yang siang, engkok entar dek kos jiah adheret. Panasseh ajiah lok cuma entar dek kolek, tapeh akadik ngobbher tolang. Attol kos sang ngerassah suap, pekkerah terro entarrah ngadem mettek kipas, ternyata kipas anginnah jiah mala ngeluaraghi angen panas sakeng suappeh. Se dek adek eng kepanasen sajen e panggheng rassanah. Ajiah marghenah tang kamar bedeh neng lantai 2 ben adek ruangan pa apah pole neng seddhik eng, laka le satu satunya.

Topic: technology
Make lok e angghep praktis, mobel listrik bisa dheddhih kendaraan se luar biasa teppak nempuh jhelen jheu. Pengemudi kodhu ngelakonen beberempah hal male perjalanan bik mobil listrik lebbi mulus ben lok ngebey kebeter. Pertama jiah kodhu isi daya baterai sampe pol. Make mobel listrik e saranaghi ghebey ngesseh baterai maksimal 80%, tapeh pengemudi kodhu ngesseh baterai sampe 100% sesekaleh male maksimal delem nempuh jhelenan jheu. Keduek, perhatiaghi caranah nyetir. Mobil listrik lakar lebur mon e ghibeh neng putaran bebe, keng ajiah bisa ngebey baterai lebbi boros. Tellok, siapaghi rute ben manajemen perjalanan. Terakhir, pereksah kondisi kendaraan ben perangkat neng mobel listrik.

Topic: technology
Manabi ka Madhura ampon jha' kalep dha' kripik bohong khas Madhura. sabendherrah krepek bohong neka aslinnah dhari kabhupaten Panekkasen.  Resep krepek bohong ka'dhinto ghampang sarah. coman asedia  bohong parot, bhang pote, bhang bhuntok, bhuje, sareng mecin. wes ampon cokop, bisa maghabay jile du cek merassannah. Nah san le sedia kabbhi, bohong parot ka'dhinto peppe aghin ka loyang bhunter lastarennah sabhek ka kennengan se panas. adhantos korang lebbhi 1-2 are, ampon cokop makerrengeh bohong ka''dhinto. Lastarennah tingghal guring. Manabih sampeyan terro simple lah cokop ngobange ka rhung bharung salanjhanga taneyan Suramadu roh. Manabi terro ngebeyyah, dhinggal torok aghin resep neka, aneka cara se paleng ghampang ban tak ribet. Kaula ampon mukteaghin !

Topic: food & beverages
Ca`na oreng se tao ngalami karogian pas ajhual bharang, misalla ajhual es lilin pas baktona jhan ojhan. Ye mun la tao ojhen derres, jhe` ajhual es lilin, jarang bahkan sampe` ta` paju, polana ye sapa se melleya es e bakto jhen ojhen, mendingan ye aghante ka se nga`-anga`an. Misalla ajhual ghuringan se regghena mode pas nyaman. Mun ghuringan riya maseh tade` baktona. Ta` ojhen ta` panas ye paju bhai. Nyamana ghuringan pokok anga` ye ecolo`na oreng ye nyaman. Malah nyamanna ruwah pola armos ben lembu`. Mangkana saranna reng oreng se ampo ajhual ghuringan, Mun ajhuala es jhe` pera` es malolo, tape jhual se laen kiya se cepeta pajuna. 

Topic: business
Acara TV se bennyak esennengen oreng deri nak-kanak ngode sampe oreng tuah ariyah acara musik. Aliran musik riyah se esenneng bedeh duek macem se paleng terkenal ajiyah dangdut ben pop. Kabbhi musik jiyah nyaman sowaranah apapole mon lirik lagunah genteng. Oreng kadheng senneng negguh acara musik neng TV riyah margenak akaden nengghuh konser musik langsong, tapeh lebbi nyaman polanah lok nanggin natddek ben sellak oreng, ngendingagih be nengghuh acaranah lebbi nyaman deri roma. Biasanah acara musik deiyeh esiaragih neng TV langsung ben ngundang artis terkenal. Acara deiyeh riyah biasanah esiyaragih melem, lakar teppak mon malem polanah oreng le bedeh eroma mareh alakoh deddhi acara deiyeh riyah bisa gebey melebur ben meelang rassah pendet.

Topic: technology
Bede pole manfaata olahraga se enteng khusus ghebey Lansia alias reng seppoh. Senam Lansia riya ta` cocok ka nak kanak ngode, panengnga santai. Gerakna lembu` ta` endi` ta` angghuy tenaga sakale. Pokok apello sakone` la ruwa sehat ghebey reng tua. Reng tua se la jhube` kondisi tolang, sendi ben fungsina organ dalem, ye la abit e angghuy saabit odi`na. tambeh tua tambeh akorang kabbhi secara fisik bi` pekkeran. Mangkana bhutoh se enteng-enteng sakale. Jhe` paksa ghellu mun alalakon se sara otabe mekker se dalem soalla ghampang sake` abe`na. La gi` ngodena e angghuy pol-polan pas rata-rata loppae ka mun tua`a kare kastana di budi. Iye jhe`?

Topic: sports
Manabi upacara ke aghamaan se toman kaula nengale neng Vihara se badha neng Malang jareya lakar e laksanaaghin sateap areh Rebbuh manes kalabhan sesajih se la ampon esiap aghin sareng ommat Buddha se badha neng Malang bhagian dhetaran se semoh tengghi jaruah. Kabadhaan upacara ka'dhinto lakar la semmoh unik, melannah dhari proses upacarannah neka semmoh badha ngandhung unsur Kejawennah se sanget lekattah. Manorot panotoran dhari katua Vihara ka'dhinto, melannah ommat jareya badha neng daerah Jawa daddhi adhattah jareya Buddha Kejawan se pagghun nyemma' ban ngaregghaen tor ngaed aghin sareng lalohor lambannah. teppak prosesi jareya badha paaenan musik gamelan tor musik khas Jawa se ngereng aghin upacara adhat jareya.

Topic: religion
Camilan ta` pera` ghuringan otabe jhajhan renceng, jhajhan pasar ye termasuk lemper. Lemper ye riya ola`an bharras ketan ecampor santan pas e pel kepel ben eberri` jhuko` ajam suwir se ne` kene` otabe abon. Biasana ejhual e pasar, pengghir jhalan, ben toko jhajhan. lemper riya esennengi kabbhi kalangan. Ta` jarang kiya lemper benni sakadhar camilan, tape bisa dhaddhi menu sarapan lagghu ben jhajhan pasar laenna. Rassana ye makenyang kiya, soalla camporan bherras ketan bi` santan se makennyang tabu`. Termasuk engko` ye salah settong penggemarra lemper ajam. Regghena lemper bede se pera` Rp 2.500 sampe` Rp 6.000,00. tambeh larang, biasana tambeh lembu` rassa lemperra ben ta` ghampang bau.

Topic: food & beverages
Shinta alakoh ning yayasan. Ghen depak ning akhir tahun, yayasan kennengan Shinta alakoh ngadaaghi rapat evaluasi akhir tahun ning apartemen se esewa duw malem. Malem sittong, Shinta ben sakancaan fokus a diskusi evaluasi taon berik ben rencana taon dheteng. Ning malem duwe', tak pateh fokus polanah pembahasan la mareh kabbhi. POlanah tak pateh serius ben tak pateh fokus, SHinta pas ngajhe' anaken norok ka Apartemen. Ning Apartemen se e sewa yayasan, bede bathup ben water heater. Shinta engak mon anak'en lebuh mon a rendam ning bathup. Pas dhepak anaken langsung amain. Shinta nyiapghi aing angak ghebey berendam ben amain aing. Samarenah amain, Shinta ngancaeh ana;en nonton film kartun polanah TV ning apartemennah rajeh ben a langghenan nexflik. 

Topic: leisures
Engko` bhuruan pas bulan desember akhir pertama kalina pole norok acara jalan sehat. Acara akhir taon se mabede ye oreng e kecamatanna engko`. Hadiah utamana umroh ben laenna bannya`. Pera` melle karcis se regghe Rp 10.000,00 la bisa norok. Niatta ye benni terro ollea hadiah utama, tape terro ajhalana soko se ghebey masehat ka bhadhan, ngenneng ta` ngenneng ye pokokna niat olahraga ajhalan soko. Ongghu nganghuy sapatu olahraga pas lebat sab`an. Ye ta` jhauh ra, pera` sennengnga lebat saba pas mun la mare enga` se arassa leggha ben puas. Aromasa la ce` abiddhe ta` olahraga, pas olahraga pekkeran enga` se seggher ben nyaman. Terang ben nga` enga` pas bakto gi` kanak senneng ka olahraga aslina engko`.

Topic: sports
Kake mon tao filem "The Lions Secret" bhakal senneng sara. Filem se-kasean otaba ta-cintaan biyasana ta' pate lebur. Tape reya bhidha, filem parjhudhuwan se di budina binina neser ongghu da' ka lakena. se bine' soghi, se lake' kalowaran tentara. filem reya asalkan dari Naghara Cena. Areya ngajhari kita kabbhi kaangghuy neser kalaban ta' ngarep balesan langsong otaba terro eyalemma maso se bine'. areya cinta se ehlas ban se lake' segghut nyangsara polana binina, tape se lake' ta' matao nyangsarana sakale, pagghun eyerrep kantos se bine' aherra tao jha' lakena reya ajhuwang ghu-ongghu kaangghuy masenneng ban mabhunga binena. Filem reya bhaghus sara econgngo' oreng se la akalowarga otaba se ghita' ma'le kalowargana odi' senneng.

Topic: leisures
Olimpiade otabeh e delem bhasa Perancis e kocak Les Jeux Oympiques ajiah ajang olahraga internasional empka taonan se nandingaghi cabang cabang olahraga osom panas ben osom cellep ben e norok'en bik ebuen atlet se akompetisi e delem bennyak macem pertandingan olahraga. Olimpiade ajiah kompetisi olahraga paleng rajeh ben paleng terkenal e dhunnyah, bik lebbi deri 200 neghereh norok apartisipasi. Dek adek eng Olimpiade keng berlangsung e Yunani konah sampe akhirreh teppak taon 393 M olimpiade konah jiah e peambu bik kaisar Romawi, Theodosius. Olimpiade selanjutteh e peodik pole bik seoreng bangsawan Perancis nyamanah Pierre Fredy Baron de Coubertin teppak taon 1896.

Topic: sports
Jhe` tako` maseh ba`na kabbhi odi`na terancam. Oreng mun yakin ka se Kobasa mun la takdirra gi` odi` ye bhakal odi`, tape mun la mate takdirra, maseh e usahaaghi ye pagghun mate. Abe` mun dalem keadaan darurat kodhu pasrah tape ye endi` usaha. Jhe` kabater ben pola maca dhu`a. Dhu`a otabe dzikkiran riya eparcaja neng kabbhi aghama bisa ma tenang ate se korang nyaman otabe kabater sara. Mun la ngadheppi kondisi darurat misalla nenghunung abe`na elang , langsung nyare cara sabisana pokokna kodhu pagghun odi`. Jhe` ghampang nyerah kiya dhaddhi oreng. pekker coba` reng lambe` ruwa mun entar ka ghunung pas tade` teknologi, ma` bisa bertahan odi`. ta` ghampang nyerah. Mekker apa se gi` bisa elakoni ma` le salamet.

Topic: slice of life
Engkok andik kancah binik, mun ngakan odeng marenah jiah pas tel-getel mera bedeh bindullah beden bik muanah. Bibirrah pole sampe bere. Kocaeng orengah lakaran deiyeh mun marenah ngakan odeng otabeh kakanan tasek laennah. Mun engak jiah e kocak alergi seafood. Se e kocak Alergi jiah reaksinah beden polanah ngakan hasel tasek engan jhukok, odeng, kerang otabeh laennah. Ye ken la niser deiyeh mun marenah ngakan pas engak jiah. Deddhi lok bisa nikmataghi kakanan tasek sebedeh. Biasanah mun la engak jiah, tang kancah entar ka dokter keaangghuy a pereksah kolek-eng. Deghik san la mareh e berrik obat pas la beres pole. 

Topic: food & beverages
Bede kasus kiya nak kanak ngode jhaman sateya negghu film bisa bebas lebat YouTube otabe aplikasi film laenna dari HP. Mun ta` bisa ngontrol abe`na, bisa bhai salah jhalan. Contohna enga` kasus ngandung e luarra kabin neng Ponorogo, Jawa Timur. Sampe` bede atosan mored SMP ben SMA se etemmu ngandung. dampak dari pandemi se askolah lebat online kiya mendukung. Jhet serba salah ongghu odi` e jhaman sosial media enga` riya. Tojhuanna ghebey hiburan se positif, malah dhaddhi calakana abe`na. Riya ca`na dari reng tua, kontrol ben berri` pengertian ka anak tontonan apa se kodhu e abes, berri` pangajharan. Jhe` ben saromben negghu neng HPna. Pas pole ye nak kanak ngode kodhuna nengghu film se positif se endi` nilai perjuangan ben semangat menggapai cita-cita. Se masenneng ben ta` kaku bede.

Topic: leisures
Kaodi'an neng dhisa riya gi' lebbih tradisional etambhang odi' neng kotta. Ye ta' pera' ruwa, alamma gi' ejhu, bannya' keban ternak. Reng orengnga ta' mok emok mun mekker bi' bannya' sokkorra pole. Gi' kentel ben adhat ben budayana. Nyamana odi' paste bede lebbih ben korangnga. Lebbihna ye reng dhisa riya secara kaodi'an narema bedena, ta' ghampang aserro. Kabbhi elakone pokokna bisa odi' la sokkor raja. Korangnga ye ampo nyator jhube'na oreng alias san rasan oreng. Salaen ruwa ye ruwet mun la urusanna bi' adhat. Misalla mun bede kapatean kodhu bede sasandhing ghebey reng se bhuru mate. Padahal la ebelei mun ta' usah aberri' nga'ruwa, cokop tahlilan otabe salamettan. Ongghu marepot.

Topic: slice of life
Kennengngan wisata riya bede pole e daerah Situbondo. Nyamana aeng terjun Bhukit Emas se bede e dhisa Kajumas, Situbondo. Aeng terjun riya bede e lao` jhauh dari jhalan Pantura Situbondo, kera-kera 29 kilometer. Jalahn kadissa` gi` jalan alami, aluk-bhiluk bannya` tikungan ben bato tape bannya` kembhang e pengghir jhalanna se la e tata rapi. Bede kiya bato-bato raja se bede tolesan konana pas jir jiran ju kaju e pengghir jalanna. Salaen ruwa bede kiya okeran se abentuk cetakka manossa se e gheby dari pahatanna oreng. Pajhet kasoh mun perjalananna, tape paste bhakal ta` rogi olle pemandangan se bhagus e dissa`. Suasana alam se jhu ejhu ben segger maelang stres bi` sompek. Regghena gratis, sapa bhai dessa` lah.

Topic: leisures
Bannyak sarah kadaddhian se lok bisa maghabay nyaman ka ren oreng, tarotamannah neka para pemaen se eka;dhimmah hal jareya lakaran bannyak kadaddhian neng lapangan. Dhalam masalah ka'dhinto, apah se ekelakoh reng oreng neka lakaran lok padeh kakabhi, bannyak kondisi pemaen neka se kadhang e loar betessan se eka'dhimmah lok toman kita pekkeren sabelummah. Daddhi carah se paleng penteng manabi bedeh acara tandhing neka pemaen kodhu ngastete kalabhan badhannah dhibi' tarotamannah kasehadhen bhang sebhang. Bedeh ghi oreng se maen rekket ka'dhinto lajuh sakek dhak dhadhak ban bedeh se jantungan teppak amaen ban a tandhing. Kalbhan dhari jareya lakar kodhu pebannyak tengateh ban duweh bhein sopajha selamet.

Topic: sports
Ngerayaaghi molodhen e bernain bik mecah sejarah odik eng nabi Muhammad SAW. Molaen deri laher, budi pekerti, ciri - ciri fisik, kemuliaan ben mukjizat se e berrik Allah dek Baginda Nabi. Tentoh ariah bisa namba rassah cintanah kita dek Baginda Nabi Muhammad SAW ben mantepaghi keimanannah kita. Selaen jiah perayaan molodhen kiah ghebey beddhe male ngajhek umat Islam mecah ssholawet dek Nabi. Ariah le sesuai bik perentanah Allah SWT e delem Qor'an jhek kita e soro bennyak mecah sholawet dek Nabi Muhammad SAW.  Tebhenah perayaan molodhen riah masok dek bid'ah hasanah ( beccek) se le eajheraghi deri oreng lambenah. Kita ghebey generasi ngodeh bisa ngerayaaghi ghebey bennyak alasen se beccek.

Topic: religion
Teppak jheman pandemi covid riyah rammeh tang kancah benniyak download game otabe en-maenan lar-olaran neng playstore Hp. Nyamanah maenan jiyah slinko.id. Awallah engkok ngenjem Hp andik tang alek polanah tang alek mareh download  maenan jiyah gelluen. Teppak amaen neng Hp alek jiyah engkok pas kederuy sampe loppaen bik ajher ben tang alek ngamok polanah hp jiyah eyenjem meloloh bik engkok. Hp se bedeh maenan jiyah sampe eyerrep bik tang alek makle tak etegghuk engkok. Aherrah polanah nesser dek tang alek, engkok mentah seporah ben download dibik neng tang hp slinko.id maenan olar jiyah. Tapeh makle lok cek kederuy  engkok mon amaen jiyah ebektoeh. 

Topic: technology
Carana mun terro kuata nafassa pas berka` bede kakanan se kodhuna e jhauhi ma` le ta` ghampang ngansor. Pertama mun bisa jhe` ampo ngakan cabbhi otabe saos tomat se kemasan instan. Kaduwe` jhauhi nginum es, mun terro ye paleng sakone` sabulan sakale nginum es, mun bisa ye bhuru 3 bulan sakale. Katello` jhe` ampo ngakan kacang tanah pas misalla olahraga`a berka`. Kaempa` mun bisa ben ce` esaranaghi ngorangi ngakan nase` pote ben pabannya` sayur otabe wa` buwaan ben kentang. Kalema` mun bisa kodhu ajhamu sereh, susu se ecampor telor ayam kampong. Kakanan panengnga pengaruh ka kuatta nyaba ben fisikka abe`. Mun la ngangsor ye la kalah biasana.

Topic: sports
Koca’en bada careta bhabang pote ban bhabang mera acaka. Dada’en bhabang pote kaelangan emma’en se mate polana sake’ sara. Tao jiya, koca’en bada janda ban ana’en se anyama Bhabang Mera segghut dateng ka romana. Ajhelling enda’ arabat roma ban Bhabang Pote jiya, eppa’en Bhabang Pote ngajhak janda jiya akabin. Da’-kada’en, janda ban ana’en reya bhaghus ka Bhabang Pote. Tape tareppa’en eppa’en ta’ tao reya, Bhabang Pote epaksa soro alako sakabbhinna se bada neng romana. Sampe’ eppa’en mate. Neng settong bakto, ta’ sengaja, Bhabang Pote mangayok kalambhi se ekasennengnge emma’ tirina jiya. Emma’en aghighir, nyoro nyare. Neng jhalan tatemmo bi’ ba-emba se nemmo kalambhi emma’ tirina. Emba jiya enda’ merri’ kor dhibi’en neng-enneng bi’ dhibi’en dalem saminggu. Enda’ Bang Pote. Marena jiya Bang Pote eberri’ labu se aesse emmas. Polana tao, Bang Mera ta’ enda’ kala. Amenta labu ka emba jiya. Dapa’ ka romana, banne emmas se bada neng dalemma. Tape olar se mamate dhibi’en bi’ emma’en.

Topic: culture & heritage
Kennengan wisata tersembunyi se bedeh neng sudutteh kottah riah andik keindahan alam se luar biasa. Selaen pemandangan alam se raddhin, kennengan riah kiah andik sejumlah fasilitas se bisa e nikmatin bik pengunjung. E kennengan riah, pengunjung bisa nyantai neng taman se ijo ben naong, otabeh nikmatin pemandangan tasek se raddhin deri teras kafe se bedeh e dissah. E kennengan riah kiah bedeh beberempah wahana maenan se bisa e nikmatin bik pengunjung, akadik sur-kelusuren aeng, kolam renang, ben flying fox. Selaen jiah, bedeh kiah are amaen ghebey nak-kanak, akadik playground se bedeh sur-kelusuren ben jen-anjenan bik wahana miniatur kennengah nak kanak bisa ngebey apah bhein.

Topic: leisures
Engko' ta' senneng mon ngakan jhuko' tase' se ekowae. Bada palappa se ta' cocok ka tang jhila. Tape cora' banne ghun ta' cocok polana epalappae celo' ban arassa amis. Tape mon sala masang palappa ban korang massa', jhuko' tase' apa'a bhai, rassana pada se engko' sebbhut. Amis. Banne ghun dari palappa, tape dari massa'enna se kodhu ghu-ongghu massa'. Jha' sampe', ghi' abau amis. Kadhang engko' ajhelling oreng ngakan se engko' ta' senengnge, pas ngakona nyaman. Dari jiya engko' sadar jha' jhila reya andi' nyaman rassana bang-sebang. Settong oreng ban oreng se laen jhilana lakar ta' pada. Ya mon kakanan se engko' seneng dari jhuko' tase' pagghun jhuko' ennos. Make epalappae da'ramma'a bhai, engko' pagghun dhujan. Kor massa'enna ghu-ongghu massa'. Tape ennos reya ta' kenneng kakan kaangghuy oreng se andi' panyaket kolesterol otaba asamurat. Tako' atamba sara panyaketdha.

Topic: food & beverages
Olahraga apa'a bhai pagghun bhuto se anyama nas-panasan. Biyasana areya elakone dhing la emola'enna olahraga futsal ban olahraga se laen. Arowa koca'en bannya' oreng penter, mon tareppa'en alako olahraga, kodhuna bada ghuli se maghuliya bhadhan se lebbi bannya' ban lebbi raja kowaddha. Arowa ma'le ra'-ora' ban dara se ghella' ghi' neng-enneng ban eyangghuya ma'le aghuli lancar tada' cala apa. Arowa bisa keya aghuna ma'le ta' cala sokona mon amaen ebbal. Biyasana na'-kana' neng sakola'an la kor amaen futsal. Ghita' maghuli kene' bhadhan se laen. Arowa sokona bisa ecapo' kram otaba cedra. Kenga'en mon lakar ghu-ongghu ajaga'a bhadhan dari cala se dapa'. Apa pole amaen olahraga se mabi' bannya' ora'.

Topic: sports
Saongghunah UMKM (usaha mikro, kecil dan menengah) ajiah usaha produktif se e kaandik perorengan otabeh bhedhen usaha se le menoen kriteria dheddhih usaha mikro. Akadik e atur delem peraturen perundang undangan no. 20 taon 2008, sesuai pengerteyan UMKM ajiah maka kriteria UMKM e bhidheaghi secara masing masing dheddhih usaha mikro, usaha kennek, ben usaha menengah. Usaha mikro jiah usaha ekonomi produktif se andik eng perorengan otabeh bhedhen usaha bik kriteria usaha mikro. Usaha se masok kriteria jiah usaha se andik kekayaan bherse sampe 50 juta ben lok termasuk bangunan ben tana kennengan usaha. Hasel jhuelen usaha mikro sabbhen taonnah paleng bennyak keng 300 juta rupiah.

Topic: business
Oreng taonnah manabi jur konceh jaruah ghaduwan elmoh se lok sae, ollenah dhari paneka sampeyan kodhu onenge manabi kabada'an jur konceh jaruah dhalam settong adhat ban dhisa sampeyan kodhu onenge tojjuan ka'dhinto. Satep jur konceh manabi badha neng settong dhisah jaruah se negghu' ban se onenge sareng masyarakat neng dhisah jariya. manabi sampeyan onenge jur konceh jariah se nyatanah keng a jhaga sopaja kennengan jariah tetep ban pagghun aman kalaban bannya'na oreng se terro madaddhia kennengan neka daddhi kennengan se lok sae. Misallah akadhi neng Nepa ruah, lamba' kan badha jur koncennah tapeh san setyah la ampon adhek oreng oreng dhan badhan manabi entar ka Nepa ban daddhi lok pajuh pole. Daddhi kita neka toreh saleng ajhaga ban ngaregghaen settong sareng se laennah. 

Topic: culture & heritage
Salaen norok bulu tangkis, sempat kiya pas kelas 3 SMP engko` norok voli. Engko aghante ka voli panengnga peminatta bulu tangkis e Situbondo ruwa jarang ben korang bannya` pengalamanna. Akhirra pas engko` norok voli, engko` latian ben tang Bapak se mantan atlet voli kiya. Dalem bakto 3 bulan engko` bisa dhaddhi pemain inti e sakolaan pas engko` akhirra bisa norok lomba. Maseh bakto ruwa engko` pera` dhaddhi pemain cadangan, ta` arapa lah engko` pagghun senneng. Dalem bakto singkat pas engko` bisa arassaaghi juara 1 lomba voli sa kabupaten, sapa se ta` perak. Engkok ce` sennengnga pas dari jeriya semangat teros latian voli e klub voli neng daerah bengkona engko`. 

Topic: sports
Salaen kuping gaja ban ladrang badha pole kakanan se esennenge ban e kebejien. Nah bhakto neka kulah lelabhat ka compo'na bebek tretan nah ebhu. Kulah e parenge jaghung guring. E sangghu la rangngo'ah ruah ye. e ternyata ghu' ghu' ghu'en se ngakan dele e jellingi sareng reng-oreng neh. Kulah ampon trauma ngakan camelan se maghabya gigih sakek ban nyeloh amargha ghu'ghu'ghu'en se ngakan. Ghan sore neka kulah lok senneng jhagung. Sennengah ladrang sareng jhajan taennah koceng se bharna pote roh le se maghabay mot comot ban rassannah semmoh manes san e kakan. Nah ruah kulah senneng sebab tak liak bhakto e dha'ar.

Topic: food & beverages
Kake kodhu tao keya. Reng Madhura andi’ roma se ekoca’ Taneyan Lanjhang. Roma jiya epaddhak lakar ghun ghabay sataretanan sampe’ andi’ manto ban ana’ poto. Biyasana neng pengghir paleng bara’, bada langghar. Ban se bada paleng temor, bada dapor. Taneyan Lanjhang jiya roma abento’ ajhijhir. Emolae dari paleng bara’, romana reng towa se paleng towa. Ban sampe’ romana kompoyya se biyasana bada neng pengghira ban saterrossa. Roma jiya pada bi’ roma patobin. Ghabay kennengngan pamoleyan. Tape, bannya’ oreng se andi’ roma Taneyan Lanjhang ngoca’ senneng ngennengnge roma jiya polana bisa saleng ajaga. Dhing bada pa’-apa’an ghun kare arembhak ka sataretanan. Mon alako, pagghun alako bhareng dalem kabada’an se cokop, cora’en mon odi’ akompol. Mon ecapo’ moseba, pagghun noro’ sossa kabbhi. Laen bi’ odi’ kadhibi’an. 

Topic: culture & heritage
Olahraga se bisa mabahaya'an ka oreng areya olahraga Moto GP. Sepeda se etompa' ajiya santa'en langalae bi' setan. Mon kadung ajhalan, sepeda GP biyasana pada bi' angen santa' lebat. Monyena keya pada ranyeng. Keng mon etompa' bi' oreng se ta' tao, arowa bisa macalaka' ka dhibi'en polana nompa'en ce' santa'en. Mon se anyaman sepeda GP, ajiya tada' se etompa' laon. Pagghun etompa' santa'. Apa pole neng lomba se lakar kodhu mennang nomer settong. Engko' andi' oreng se ekasenneng neng Moto GP. Areya Valentino Rossi. Maske seteya la pensiun otaba ambu noro' lomba GP, Rossi pagghun ekennal bannya' oreng parkarana dhibi'en la olle bannya' piala dhunnya.

Topic: sports
Begi pecinta fotografi, pasteh la ta' asing pole bi' istillah "Food Photography".  Mon ba'an terro taoah caranah deddih food photography se professional, ba'an koduh taoh ra-caranah. Se pertama,  kala' foto kakanan ngangguy porsi se pas. Tojhu'nah riyah aghebey kakanan ma'le lebbhi menarik. Guna'aghi kesan minimalis bhektoh moto ma'le jhellingnah lebbhi nyaman ben elegan. Terros bherri' alas e bebenah pereng ma'le kesannah kakanan sajhen menarik bhektoh ejhelling oreng. se katello' latar koduh kontras. Terros je' talebet ngatur kennengan ben guna'aghi peralaten kakanan se sederhana ma'le jhellingnah alami. Samarenah jiyah foto kakanan pa fokus ka kaleburnah kakanan. Se terakhir, edit foto ngangguy filter ma'le lebbhi menarik.

Topic: food & beverages
Seghilok eng negghuh pertandingan bal, sebaikkeh perhatiaghi beberempah hal riah. Pertama, paham dek aturannah bal. Mahamin aturannah bal jiah artenah paham dek atura dhesarrah permainan riah. Akadik berempah jumlah pemaen pertim ben deemmah pembegien tugasseh, deemmah bitongan gollah, ben aturan aturan pelanggarannah. Selanjutteh jiah taoh bektonah permainan. E delem bal jiah bektoh e bitong maju deri 0 dek 90, benne kadik kebennyak'an permainan se mitong mundur deri 90 dek 0. Ajiah polanah ngehindarin pertandingan lok ambu secara lok e rakerah. Bal riah olahraga se ngutamaaghi aliran permainan ben mon bektoh rus terusen e peambu, permainannah bisa ngakan bektoh cek abitteh.

Topic: sports
Serah se terro es gonjor pak Pa'i. aneka enoman favorit kaloarga seh. Ngobangeh neng Bhangkalan teppa'eng neng adha'na sakolah SMP 2 Bhangkalan. Salah settong enoman legend se dhari taon jhaja'an Belandha, Es Gonjor Pak Pa'i neka ampon terkenal. A jhuel e baddhaen sareng kendih se maghabay rassannah neka laen dhari es gonjor pada umummah. Ban pole rassah manesah neka dhari ghula asli benne ngangghuy sari manis, bunten. Pokok eng rassannah neka nyaman neng eber, napah pole mon meleh e bhaktoh seang. Duh cek rammennah pokok'eng es Pak pa'i neka. jhen dhujennah kaloarga jughan. reggennah coman 4 ebhu la ampon sareng rote tabhar.

Topic: food & beverages
Bendungan Jatiluhur ajiah sala sittong bendungan paleng rajeh neng Indonesia se kennengah bedeh neng Kabupaten Purwakarta, Jhebeh Berek. bendungan riah e bangun teppak taon 1957 se tojhuan utamanah ghebey mennoen kabhutoan aeng bekoh ghebey wilayah sekitar, bik ngendaliaghi banjer teppak osom ojhen. Benudngan riah tegghinah depak 150 meter ben lanjhengah sekitar 2.500 meter. Kapasitas penampung aengah kiah cek rajenah, ajiah serajeh 5,1 juta meter kubik. selaen jiah bendungan riah kiah e lengkapin bik saluran irigasi se kehubung bik jaringan irigasi neng sekitar Jhebeh Berek. Selaen ghebey kabhutoan aeng bekoh, bendungan Jatiluhur kiah andik fungsi ghebey kennengan wisata aeng bik masyarakat sekitar.

Topic: leisures
Melannah reng oreng sadhaja ghi manabi a maen games neng HP neka  lakar la ampon daddhi kasennengannah dhibi'. Mela dhari ka'dhinto kaula biasannah jaruah a maen hp lakar ghaduwan bhakto apa pole maen games neka. games se biasa kulah maenan ghi free fire otaba ML. Aneka pasti oreng sadhajana la oneng, napah pole nak kanak samangken ghi. Sakeng dhari cangginnah teknologi samangken, sampek nak kanak se aomor 4 taonan bein la pelak a maen ML jareya, mangkannah ghitak cokop omor sakaleh. Mela dari nekka, kulah a rassah sala dhibi'. manabi ros terrosan a maen sebab aneka maghabay akacanduan jaruah ka oreng. Manabi kulah ghi angoan alakoh kalakoan se lebbhi sae pole.

Topic: technology
Ternyata bedeh pebisnis se benne nyareh untung tapeh mala nyareh rogi. Ajiah Bob Sadino, oreng lakek se terkenal bik setelan kelambhih katok jiah kocak eng abisnis nyareh rogi. "Dek sapah bhein engkok ngocak riah, mereka mesteh lok percajeh. Lok bisa masok dek akallah mereka. Omong kosong kocak eng. Masa iyeh abisnis nyareh rogi?" Bob nerangaghi jhek maksutteh bik ngalak perumpamaan soal gelas se e esse'en setenga. Bedeh 2 pendapat, ajiah gelas setenga kosong ben gelas setenga esseh otabeh bisa setenga esseh setenga kosong. Kabbhi jeweben jiah bhender tergantung cara nyelingah masing masing oreng. Teppak abisnis, kabbhi mesteh nayreh untung, tapeh teppak nyareh untung ampo kiah nemmonen rogi.

Topic: business
Koca'en engko' rowala. Ta' malarat mon ghun terro andi'a usaha ajhuwalan. Kake bisa mokka' neng ada'en romana. Bisa keya mokka kakanan senga' nase' jhuko' ajam egepprek ban mokka' barung kopi nyaman keya. Korla kake bannya' kancana nyaman mon andi' usaha. Usaha apa' bhai areya lakar aghentong ka barampa bannya'en kancana kake dalem ajhuwalan jiya. Mon mokka barung kopi rowa ta' bannya' lakar modalla. Korla ghabay barung ne' kene'an. Banne se konsep kafe se bannya' na' kana' ngoda tao. Mokka' barung kopi ajiya korla bada kompor ghabay ngandhel aeng. Pas gellassa keya jha' kaloppae. La ghabayaghi rung barungan ne' kene'an neng ada'en romana. Ajiya la dhaddhi kake andi' usaha. Keng mon ajiya etekkuni, ajiya pagghun raja keya ghu' lagghu'.

Topic: business
Reni saarean ghun dung-tedungan ning roma. Bektoh parah sore, reni pas ngeding musik dheri sanggar seni ning seddhiknah romanah emabna reni. Reni pas nyongok sakunik dheri jandelan. Pas ajhelling nak-kanak ngodeh saomoran reni corak latian nari. Reni pas asalen klambih pas kaluar entar ka roma seni ruah. Pas atanya ka se alatih mon ariyah nari apa. Pelatih tarinah pas ajeweb mon se e tariaghi riyah nyamanah tari jaipongan. Tari riyah asallah dheri karawang, jhebeh berek. Abek jheu dheri jakarta tapeh tak sejheu sorbhejeh. Reni nonton latian tari riyah sampe mareh, polanah lebur ben mengjibur sarah. Sadhepaen ka sorbjehe ben pas la masok sakolaan, reni pas norok ekskul tari ning sakolaannah. 

Topic: culture & heritage
Kerepe' tette ariyah kakanan se khas deri Madureh otabe mekkasan. Kerepe' tette eghebey deri bohong koneng se mareh ekelah otabe etuap bik epasang plappa teros etette dek batoh lanjeng. Bentuk'en kerepe' nekah biasanah lonjong jeng-lanjeng keng bedeh kiyah se bunder. Kerepe' riyah tepes ban abernah koneng.  sebelunna eguring, kerepe' riyah kodhu e jemmor gellun neng babanah senat mataareh, makle pas eguring e minyak panas bisa mekkar pas gering. Rassanah kerepe' riyah nyaman gurih accen bik amonyeh kriuk-kriuk pas ekakan. Biasanah  mon mareh ngakan kerepe' riyah pas sossa ambunah. Kerepe' tetteh ariyah sereng pas eghebey rojek'en  bik pettes accen, selaennah juwah kerepe' riyah sereng eghebey campuren dek rojek gengan otabe rojek cengor.

Topic: food & beverages
"Ghebey ngejegeh kesehaten jantung ben ngelola penyakek jantung, e parloaghi pola ngakan se beccek ben sehat. Sala sittongah bik ngonsumsi wek-buwe'en se bedeh kandungan nutrisi bhagus ghebey kasehaten jantung. Misallah akadik alpukat, tomat, mengkudu, beri, anggur, sampe mangghis. Wek-buween ajiah penting e konsumsi ghebey oreng se andik penyakek jantung otabeh oreng se sehat. Kocak eng data riset, sekitar 2,7 juta oreng Indonesia andik penyakek jantung. Emannah se micu penyakek ajiah biasanah e sepeleaghi, ajiah pola ngakan ben gaya odik se lok sehat. Akadik kebiasaan ngerokok, ngonsumsi alkohol se bi-talebbi, ngonsumsi kakanan se tegghi lemak, sampe rangrang apede otabeh keng sekadar ngegerak aghi bhedhen.

Topic: food & beverages
Ustad Quraisyihab riyah toman mondhuk ning malang ning Pondok Pesantren Darul Hadis Al Faqihiyah. Samarendah monduk 2 taon, pas lanjot asakolah ning Cairo, Mesir ning kampus Al-Azhar. Ustaq quraisyihab sampe olle gelar Lc, dheri Al-Azhar riyah. Ustad quraisyihab riyah olle kacintaan dhek al-quran riyah dheri kabiaan ayanah se lakon ngajhek tojuk abhereng ben acareta samarenah magrib ka nak-anaken soal alquran ben ayat-ayatdeh. Kaddheng a careta kiyah soal caretah se bedeh ning al-quran. Ustad quraisyihab samarenah dheri Cairo pas dhedih dosen ning beberapa kampus. Toman kiya ajabat dhedih Mentri agama taon 1998. Toman kiyah dhedin mentri luar negrinya perwakilan ghebey nagereh Mesir. 

Topic: religion
Desa wisata Arborek, Raja Ampat segghun e padhedih kennengan nginep ben singgah moso turis lokal ben turis asing. Ning pulau riyah kabhi penduduk ghen andik usaha penginapan se aberik cem-macem fasilitas ben en-laen arghenah. Penginapan ning arborek riyah biasanah andik konsep eco resort. Tak aghuy dinding bhen ghenteng tapeh aghuy jerami sengan roma beddhek. POlanah ghik bede cella sakunik mong anghuy dinding jerami, tiap kasor se bede ruah e pasangi kelambu makle rengik tak ning masok mon malem. Ning sekitaran pulau desa wisata arborek riyah benyak spot diving ben benyak spot snorkling se ghus bhegus. Mon ghun ghebey snorkling biasanah tak parloh entar ka tengga ghebey snorkling, tapeh ning teppi pantai bhein la benyak jhukok a nabernah ben terumbu karang se ghus-bhegus. 

Topic: leisures
Kasennengngan reya ta' bisa eyokor kalaban pesse. Sanajjan tokang toles bajaran sakone' tape, bakto nengenneng engko' biyasana mekker, meddhed ban nyare akal kaangghuy noles Pokeddhan. Sanajjan ta' terbi' ning media engko' keng lebur noles. Tolesan mon la terbi' e media cetak otaba online rassa bhunga ban sennengnga tada' pada. Ajiya se bisa dhaddhi panyokong ban pangaterro kaangghuy madapa' essena pekker lebat tolesan. dari pangalaman se elebadhi engko' bisa ngajhari duwa' moret kantos dhaddhi otaba ngenneng lomba otaba addhuwan Noles Pokeddhan "Curhatan Anak Bangsa" sakabupaten Sampang. Aherra rassa lesso ngajahar tebbas maso hasel bhaghus se eyarep. Tape se paleng mabhunga saongghunna bakto elmo otaba seekasennengnge bisa ebagi ka se laen. 

Topic: leisures
Oven listrik ye riya alat se eghunaaghi ghebey mangghang kakanan, bisa nganga` otabe ye mangghang enga` biasana. Keunggulanna oven listrik ye ruwa endi` panas se stabil ben bisa ahasillaghi hidangan se maksimal. Oven listrik riya endi` kumparan listrik raja tepa` ebabah permukaanna kompartemenna oven. Koil riya nyotok panas radiasi ka attas, ka dalem kompartemen oven ben kecepatan se cokop stabil ben merata. Oven listrik jhet umumma bhagus ghebey mangghang. Oreng aghebey jhajhan biasana ye bede se angghuy oven tangkring, tape mun e toko roti raja ben terkenal ye la ngangghuy oven listrik sopaja olle hasil roti ben jhajhan se maksimal.

Topic: food & beverages
Kulah biasannah lakaran senneng manabi a dhagang sebab jareya lakaran latarrah kulah ban skillah kulah se bisa e lakoneh molaen ghi' kanak. Saenggha sampek samangken neka kulah senneng awel juwelen malaloen media sosial jareah lakaran senneng ban ghampang nyareh laghanan. Hal jareah tantonah lok lopot dhari manfaaddeh media sosial se mangken bisa e ghuna aghin sareng bannyak kalangan se lok coman nak kanak ngodeh bisaos, namong se tuah mangken jughan bisa. Apah se ampon kulah onenge neka manabi awel juwel jughan olle dhari ghik jhaman SMA, e ka'dhimmah kulah lakaran biasa wel juwel roteh isi coklat se eka'dhimmah neka lakar arghennah mode sarah ban sadhajana senneng sareng roteh se kulah jhuwelin jareah.

Topic: business
Jha' kobater mon kake andi' bannya' pesse ban terro andi'a motor. Tape kake ta' bisa nyetter. Kake bisa melle motor lestrek se kabannya'an la aesse teknologi tegghi neng dalemma. Arowa kake la ghun ngoca' menta apa. Kake mon nompa' motor ajiya la ta' osa ter-nyetteran pole polana motor jiya la bisa nyetter dhibi'. Kake ta' osa kobater tako' merre ka motor otaba honda se bada neng ada'en. Motor ajiya la otomatis. Dhing bada bharang se macalaka' ka motor jiya, arowa bisa tao. Pagghun ambu dhibi' mon bada motor otaba honda se nyalendha otaba en-maenan neng tengnga jhalan. Arowa sabellun bharang laen nyandher ban sampe' para' merreya, arowa bisa langsong mate dhibi' otaba la ngerrem dhibi'. Dhaddhi jha' kobater mon kake senga' jiya.

Topic: technology